Gedagte vir die dag: Daar is altyd oplossings!Foto: stringsofsoulfulness.com As my hartseer geweeg kon word en my moeilikheid op ’n skaal gesit word, sou dit swaarder weeg as al die sand van die see”. (Job 6:2-3a) “Ai tog!” sê ek en my besigheidsvennote nou die dag vir mekaar. “Is daar dan altyd iewers ’n probleem wat opgelos moet word? Kan ons nie net een maklike ‘uitdaaglose’ week hê nie?” Klaarblyklik nie! En, besef ons opnuut, dis waarom ons as bestuur daar is: Om oplossings te vind vir probleme wat elke dag oor ons pad kom en om vreugde daarin te vind om dit te kry. Dis waar die lekker ook lê: Om terug te kyk en te weet dat ’n mens ’n bepaalde probleem met goddelike wysheid kon oplos. Dat daar op die ou einde ’n beter eindproduk was. Dat jy en ander mense in die proses opnuut gegroei het, mekaar nog beter leer ken het … weer van God se genade bewus geraak het. Probleme is nie daar om ons rûe te breek nie. Dis daar om aan ons die geleentheid te gee om dinge te ontleed, nuwe planne te maak, anders na oplossings te kyk, ondervinding op te doen … as mens ryper en sterker te word en ons elke keer ’n stukkie te groei. Sien die probleme wat vandag voor jou deur staan as ’n geleentheid om saam met die Gees sterker en meer méns te word. Vader, ek vind rus in die wete dat U en ek sáám alles kan doen.